“Rigor i fantasia”, amb Boreas Música, és el concert de març en el festival Cinc Segles
21 de març de 2018

La XIII edició del festival Cinc Segles de Música a l'Eliana ofereix aquest cap de setmana el concert corresponent al mes de març. La cita serà en divendres, el dia 23, i no en dissabte com és habitual en el certamen. L'escenari triat per a l'ocasió és l'església de la Mare de Déu del Carme, a les 20 hores i amb entrada lliure.

En aquest cinquè concert de la temporada, els espectadors podran trobar-se amb un trio femení, Boreas Música, d'intèrprets amb projecció internacional. Es dóna la curiosa circumstància que el trio el formen la flautista belga Elisabeth Woltèche i dos exalumnes seues valencianes: la soprano Laia Blasco i la clavecinista Lídia Rodrigo. Ambdues van estudiar en principi flauta de bec amb Woltèche i posteriorment es van especialitzar en cant medieval i clavecí, respectivament.

El concert estarà dividit en dues parts, la primera per un repertori més convencional en el qual s'escoltaran exclusivament obres del període Barroc, seguint la tradició de l'època en els segles XVII i XVIII, amb peces originals escrites per als instruments de la formació, de compositors com Dornel, Le Roux, Durón i Corelli.

La segona part, segons Woltèche, “es pot entendre com una exploració dels recursos de l'agrupació”. Ací es podran escoltar peces anònimes sefardites, música de Landini i del compositor del segle XX Stockhausen, en un anar i tornar d'una època a una altra. És aquesta varietat i diferenciació entre la primera i la segona part de la qual pren el concert el títol de “Rigor i fantasia”.

El festival Cinc Segles de Música a l'Eliana oferirà el següent concert el dissabte 28 d'abril, a l'Auditori Municipal de l'Eliana amb l'agrupació Harmonie Ensemble, dirigida per Salvador Sebastià, i un exquisit repertori de Milhaud, Stravinsky i Françaix.